แห่ออกกองหุ้น
บลจ. หาโอกาสจากหุ้นตกขายกองทุนหุ้น อยุธยาตั้งเป้า 1 ปี กำไร 10% ธนชาตเล็งออก 2 กอง
18 ส.ค. 2554

บลจ. หาโอกาสจากหุ้นตกขายกองทุนหุ้น อยุธยาตั้งเป้า 1 ปี กำไร 10% ธนชาตเล็งออก 2 กอง
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา เปิดเผยว่า บริษัทจะเสนอขายกองทุนเปิดกรุงศรีอิควิตี้ 10% ทาร์เก็ต 4 (KFEQ10-4) ระหว่างวันที่ 8-14 ก.พ.นี้ ลงทุนในตลาดหุ้นไทย ตั้งเป้าผลตอบแทน 10% ภายในเวลา 1 ปี เพื่อตอบสนองความต้องการของนักลงทุนที่มีต่อเนื่อง หลังจากกองทุนเปิดกรุงศรีอิควิตี้ 10% ทาร์เก็ต 3 (KFEQ10-3) ปิดการขายไปเมื่อปลายเดือน ม.ค.ที่ผ่านมา โดยมียอดจองซื้อกว่า 431 ล้านบาท
กองทุนเปิดกรุงศรีอิควิตี้ 10% ทาร์เก็ต 4 กำหนดเป้าหมายและจ่ายคืนผลตอบแทนให้แก่ผู้ลงทุนเมื่อหน่วยลงทุนมีมูลค่าเพิ่มประมาณ10% หรือไม่ต่ำกว่า 11.11 บาทต่อหน่วย ภายในระยะเวลาประมาณ 1 ปีหรือน้อยกว่า ทั้งนี้ กองทุนจะลงทุนในหุ้นที่มีปัจจัยพื้นฐานที่ดีและมีแนวโน้มการเติบโตสูงโดยใช้กลยุทธ์การลงทุนจากความเชี่ยวชาญในการเลือกหลักทรัพย์และความคล่องตัวในการปรับกลยุทธ์การลงทุนตามสถานการณ์เพื่อสร้างผลตอบแทนตามเป้าหมายภายใต้ความเสี่ยงที่เหมาะสม
“ดัชนีหุ้นที่ปรับตัวลง ในขณะที่เศรษฐกิจไทยยังคงแข็งแรง ทำให้บริษัทเล็งเห็นถึงโอกาสในการทำกำไรให้แก่นักลงทุนที่สามารถรับความผันผวนของดัชนีหุ้นระยะสั้นได้” นายฉัตรพี กล่าว
ด้านนายบุญชัย เกียรติธนาวิทย์ กรรมการผู้จัดการ บลจ.ธนชาต กล่าวว่า ภายในครึ่งปีแรกนี้ บริษัทมีแผนที่จะออกกองทุนทองคำ 2 กองทุน กองทุนหุ้นในประเทศ 2 กองทุน และกองทุนหุ้นต่างประเทศ 1 กองทุน
“ใน 2-3 ปีนี้ เศรษฐกิจไทยน่าจะเติบโตจากการบริโภคภายในประเทศและการเปิดเสรีทางการเงิน ดังนั้นบริษัทขนาดเล็กอาจจะเหนื่อยหน่อย คาดว่าจะมีการควบรวมกิจการมากขึ้น ทำให้การลงทุนในหุ้นมีอยู่สองแนวทาง คือ หุ้นที่มีอัตราการเติบโตสูง และหุ้นที่จ่ายปันผลสูง ซึ่งกองทุนหุ้นไทยที่จะออกมาภายในไตรมาส 12 จะเน้นไปในสองแนวทางนี้” นายบุญชัย กล่าว
สำหรับกองทุนหุ้นต่างประเทศจะเป็นการลงทุนหุ้นทั่วโลก โดยมีรูปแบบเป็น Fund of Fund ซึ่งคาดว่าจะสามารถออกได้ภายในไตรมาสแรก
นายชัยเกษม วัฒนศิริพงษ์ หัวหน้าฝ่ายจัดจำหน่ายกองทุน บลจ.อเบอร์ดีน เปิดเผยว่า ตั้งแต่ต้นปีเงินเริ่มไหลกลับเข้าไปลงทุนในตลาดหุ้นสหรัฐแล้วประมาณ 1.3 หมื่นล้านเหรียญสหรัฐ ส่วนตลาดเกิดใหม่มีจำนวน 6,700 ล้านเหรียญสหรัฐ
อย่างไรก็ตาม เอเชียยังเป็นภูมิภาคที่ผู้จัดการกองทุนสนใจเป็นอันดับหนึ่ง ขณะที่สหรัฐน่าสนใจเป็นอันดับสอง โดยครึ่งแรกของปีนี้หุ้นของสหรัฐน่าจะเป็นอีกหนึ่งทางเลือกที่น่าสนใจสำหรับนักลงทุนไทย
นายชัยเกษม กล่าวว่า เศรษฐกิจสหรัฐเติบโตดีขึ้น ตลาดหุ้นมีสัดส่วนราคาต่อกำไรสุทธิ (P/E) ประมาณ 13.4 เท่า ยังต่ำกว่าค่าเฉลี่ยในอดีตที่ซื้อขาย 14–15 เท่า ตลาดหุ้นเอเชียมี P/E ประมาณ 12.9 เท่า ซึ่งส่วนต่างของทั้ง 2 ตลาดเริ่มแคบลง 
“สหรัฐผ่านวิกฤติมาตั้งแต่ปี2008 แล้ว ย่างเข้าสู่ปีที่3 ปัจจุบันนักลงทุนคลายกังวลในเรื่องของการที่เศรษฐกิจสหรัฐจะถดถอยรอบ2 ลงไปมาก ทำให้เริ่มมีเม็ดเงินไหลกลับเข้าไปลงทุนในช่วงนี้หลังจากในช่วง 2 ปีที่ผ่านมาหลังวิกฤติเม็ดเงินลงทุนส่วนใหญ่จะไหลเข้ามาตลาดเกิดใหม่โดยเฉพาะเอเชียเป็นส่วนใหญ่ก็ตาม แต่ในปีนี้น่าจะเป็นโอกาสที่ดีในการเข้าไปลงทุนในหุ้นสหรัฐอีกครั้ง”
ปัจจุบันบริษัทมีกองทุนเปิด อเบอร์ดีน อเมริกัน โกรท ฟันด์ (ABAG) ที่เน้นลงทุนในหุ้นคุณภาพดีในดัชนี S&amp;P 500 จำนวน 50 บริษัท ซึ่งส่วนใหญ่เป็นบริษัทสัญชาติสหรัฐก็จริงแต่เป็นบริษัทข้ามชาติยักษ์ใหญ่ที่มีรายได้มากกว่า 50% มาจากนอกสหรัฐ โดยในช่วงไอพีโอกองทุนมีขนาดประมาณ 320 ล้านบาท ปัจจุบันเพิ่มขึ้นเป็น 400 ล้านบาท เพิ่มขึ้นประมาณ 25% ซึ่งแสดงให้เห็นว่ามีนักลงทุนอีกกลุ่มหนึ่งที่ให้ความสนใจลงทุนในตลาดหุ้นสหรัฐเช่นเดียวกัน ตั้งแต่ต้นปีถึงวันที่ 2 ก.พ. 2554 ให้ผลตอบแทน 5.8% และย้อนหลัง 3 เดือนอยู่ที่ 12.97% โดยไม่ทำป้องกันความเสี่ยงเรื่องอัตราแลกเปลี่ยน
จัดตั้งกองทุนในเดือนส.ค.53 ที่ผ่านมาถึงปัจจุบัน (2 ก.พ. 54) กองทุน ABAG ให้ผลตอบแทนไปแล้วประมาณ 12.67% ย้อนหลัง 3 เดือนให้ผลตอบแทน 12.97% และนับตั้งแต่ต้นปีถึงปัจจุบัน (YTD) ให้ผลตอบแทน 5.81% ซึ่งถือเป็นผลตอบแทนในระดับที่ดีแม้ว่ากองทุนจะลงทุนในดอลลาร์สหรัฐโดยไม่มีการป้องกันความเสี่ยงในเรื่องอัตราแลกเปลี่ยนแต่ประการใดก็ตาม
นายธีรนาถ รุจิเมธาภาส กรรมการผู้จัดการ บลจ.ทิสโก้ กล่าวว่า อัตราดอกเบี้ยคงอยู่ในช่วงขาขึ้น ดังนั้นควรเน้นการลงทุนระยะสั้นเพื่อไม่ให้เสียโอกาสในการได้รับผลตอบแทนที่สูงขึ้น ทาง บลจ.ทิสโก้ เสนอขาย “กองทุนเปิดทิสโก้ ตราสารหนี้โรลอัพ 5” ระหว่างวันที่ 7-14 ก.พ. 2554